Ioana Vişan - O oră de iubire 


Se uitară unul la altul în tăcere, abia atunci realizând cât timp trecuse. Ella încă mai ţinea în 
mâini ultimul container. Nu sesiza nicio diferenţă de greutate, dar ledul aprins îi spunea că 
recipientul îşi făcuse datoria: captase raza in-vitae, una din cele multe pe care ei le transportau 
în colţurile mai întunecate ale universului. Numai că aceasta nu avea să ajungă niciodată la 
destinaţie. 


Celelalte nave plecaseră demult. Doar ei rămăseseră pe loc, preocupaţi fiind să prindă cât mai 
multe din razele existente în galaxia în care se opriseră, ignorând cu bună ştiinţă pitica albă 
semnalată de senzori. De fapt erau mai multe, însă una anume se apropia de punctul critic 
dinainte de a se transforma în supernovă. Dăduseră de un vad bun, razele fiind atrase tocmai 
de acea supernovă în formare. 


— Nu mai avem timp, rosti Van cu glas tare ceea ce amândoi ştiau deja, iar vocea îi sună goală 
în spațiul de depozitare. 


Expediția în exterior se prelungise atât timp cât le permisese autonomia costumelor de 
protecţie. Dintr-un motiv necunoscut încă, nu se putuse pune la punct un proces mecanizat 
care să capteze razele in-vitae, întotdeauna fusese nevoie de prezenţa umană pentru a le 
determina să intre în containerele speciale, iar acum era prea târziu. Când vruseseră să îşi 
sincronizeze ceasurile cu sistemul central la întoarcerea în navă, realizaseră că trecuse mult 
mai mult timp decât estimaseră ei. Distorsiunea de timp care afectase instrumentele de la bord 
întârziase lansarea oricăror semnale de alarmă. Chiar dacă ar fi pornit motoarele la puterea 
maximă, tot nu ar fi scăpat de unda de şoc produsă de explozia iminentă. 


— Ştiu, murmură Ella şi se uită gânditoare la container. 


Degetele îi dansară pe claviatura de pe marginea acestuia şi unul din pereţii cu aspect metalic 
deveni transparent. Un fascicul de raze îi ilumină chipul, lăsând impresia că izbucnea chiar 
din ea, aşa cum ţinea containerul la nivelul pieptului. Era o cantitate redusă de energie, dar 
combinată cu cea din alte sute de recipiente aflate în depozit putea face minuni, trezind la 
viaţă lumi întregi. 


— E frumoasă, nu-i aşa? Işi ridică ochii spre Van, simțind nevoia unei confirmări pe care însă 
nu o aşteptă. 


Sigilă recipientul şi merse să îl depună în suportul de stocare. Sub privirile lui Van, îl 
manipulă cu infinită grijă, ca şi cum ar fi fost un nou-născut neajutorat. Copii nu avuseseră. 
Deşi erau încă tineri şi în putere, amândoi îşi pierduseră capacitatea de reproducere din cauza 
cantității mari de radiaţii încasate. Fusese un risc asumat în mod deliberat şi nu apucase să le 
pară rău. Obişnuiţi să nu aibă nevoie decât unul de celălalt, acest lucru părea că avea să 
rămână valabil până la sfârşit. 


Ella se întoarse şi îl privi lung, căutând pe faţa lui un semn de regret. 


— Spune-mi că a meritat, îi ceru. 


— Desigur că a meritat, îi răspunse Van, un zâmbet cald luminându-i ochii, şi îi luă mâinile în 
ale lui. O trase spre el, pe cât de aproape le permiteau costumele, într-un simulacru de 
îmbrăţişare. 


Atingerea lui, chiar şi prin straturile de material protector, avu darul să o liniştească. 
— Aşa cred şi eu, mărturisi Ella. 
Se bucura că erau pe aceeaşi lungime de undă. Ar fi fost păcat să o termine certaţi. 


Işi îndreptară umerii şi se uitară unul la altul, întrebându-se din priviri ce le mai rămânea de 
făcut. Dacă mai merita să facă ceva. Timpul era limitat şi, în final, nimic nu avea să mai 
conteze. 


— Ar trebui să transmitem un mesaj, să le spunem ce s-a întâmplat, sugeră ea. 


Una din staţiile de recepţie de pe navele de la marginea galaxiei trebuia să primească mesajul, 
chiar şi distorsionat. ŞI atunci lumea avea să ştie ce se întâmplase cu micuța navă AEvG. Era 
mai bine decât să lase lucrurile neterminate, dând naştere unui nou mister. 


Van o luă înainte, iar Ella îl urmă către cabina de comandă. Fiind în majoritatea timpului 
singuri, de când acceptaseră misiunea cu ani în urmă, se obişnuiseră să fie mereu împreună. 
Descoperiseră că era o strategie bună în cazul în care i se întâmpla ceva unuia din ei. Nici nu 
voiau să ia în considerare posibilitatea de a fi despărțiți. 


ÎI privi cum lansa mesajul, stând rezemată de cadrul uşii. Deja se auzeau o mulţime de 
paraziți. Condiţiile mediului înconjurător se deteriorau rapid, prevestind urgia ce avea să vină. 
Neajutorată, dar cuprinsă de un calm neaşteptat, care îi înmuia oasele şi îi încetinea reacțiile, 
Ella se răsuci pe călcâie şi porni spre sala de odihnă folosită drept dormitor. Dacă tot avea să 
moară, măcar să se simtă confortabil. 


Işi desfăcea mănuşile, când Van o ajunse din urmă. Se ajutară reciproc să îşi scoată costumele 
de protecţie, care n-ar fi făcut decât să le prelungească agonia. 


— Cât timp mai avem? întrebă, evitând să se uite la avertizările afişate pe panourile încastrate 
în pereți. 


— O oră, îi spuse Van. 


Trebuia să fie de ajuns. Avuseseră parte de o viaţă frumoasă împreună, n-avea motive să se 
plângă, în afara faptului că ar fi putut să fie mult mai lungă. Atribuțiile slujbei le răpiseră mult 
timp şi ocazii de a-l petrece într-un mod mai plăcut, dar acum că se aflau în dormitor lăsaseră 
totul în urmă. Acolo erau doar ei doi şi nimic din afară nu putea să îi atingă. Sau cel puţin aşa 
pretindeau. 


Ella păşi cu grijă. Gravitaţia artificială îi menținea contactul tălpilor cu podeaua, însă senzaţia 
lăsată de pardoseala rece era neplăcută. 


Singurul lux pe care şi-l permiseseră la achiziţionarea navei şi la care ţinuseră în mod deosebit 
fusese un pat adevărat pe lângă cuşetele cu suspensie animată, tipice pentru astfel de călătorii. 
Pentru ei nava nu era un simplu mijloc de transport, era casa lor, unica locuinţă pe care o 
avuseseră vreodată. 


Salteaua oftă, când se aşeză pe pat. Avuseseră noroc să îl găsească la o licitaţie de mobilă 
veche şi venise dotat cu cearceafuri, perne, cuverturi, într-un cuvânt de toate. Cândva 
aparținuse unei artiste catalogate drept extravagantă la vremea ei. Celebritatea îi adusese o 
asemenea avere încât deținuse reşedinţe în diferite locaţii exotice, dintre care unele nici măcar 
nu le vizitase. În certificatul de proprietate, care le fusese livrat odată cu patul, scria că nu 
fusese folosit niciodată. Nu era nimic, îl folosiseră ei din plin. 


Ella îşi desfăcu larg braţele, invitându-l pe Van să i se alăture. Acesta întârzie doar cât îi luă 
să modifice setările ambientale. Intensitatea iluminării din încăpere scăzu, iar pe un perete 
întreg fură proiectate imaginile preluate de senzorii optici din exterior, transformându-l într-o 
fereastră falsă. Ascunsă de valuri de culoare şi străluciri mărunte, undeva în centru se vedea 
pitica albă pe cale de a se transforma în supernovă. 


O studiaseră timp de săptămâni în aşteptarea ploii de raze in-vitae şi aflaseră tot ce se putea şti 
despre ea de la o asemenea distanţă, aşa că de data asta o ignorară. Se concentrară exclusiv 
asupra prezenţei celuilalt, din momentul în care li se atinseră buzele, sufletele încălzindu-li-se 
de bucuria regăsirii. 


O oră trecu mult prea repede. Senzorii continuau să înregistreze activitatea piticei albe, dar în 
camera lor nu se simțeau încă efectele. Învelişul navei rezista cu brio radiaţiilor, situaţie care 
avea să se schimbe după explozie, dar nu puteau cere mai mult de la acesta, deoarece nu 
fusese proiectat pentru aşa ceva. Deocamdată doar intensitatea culorilor de pe ecran se 
schimbase. Din când în când imaginea tremura, semn că senzorii nu erau la fel de rezistenți şi 
aveau să cedeze în curând. 


Un sunet nou se auzea pe fundal, un bâzâit înăbuşit venit din sala de depozitare. Containerele 
cu raze in-vitae vibrau în lăcaşurile lor, parcă sesizând apropierea pericolului. 


Ella se răsuci pe aşternutul şifonat şi îşi sprijini capul pe mână. Braţul lui Van i se odihnea 
peste mijloc, încercuind-o posesiv. 


— Crezi că ar trebui să le dăm drumul? îl întrebă cu o voce leneşă, îngreunată de somn. 


— Sunt prea multe. Riscăm o explozie, dacă se întâlnesc, şi nu avem timp să le eliberăm una 
câte una. Sistemele mecanice nu vor ceda mai devreme. Vor fi libere, când ne ajunge suflul 
exploziei, o linişti el. 


Ar fi fost interesant de studiat felul în care reacționau la efectele supernovei, dacă 
supravieţuiau, se modificau sau erau distruse în totalitate. Poate cineva, cândva, avea să 
realizeze un asemenea studiu, dar meritul nu avea cum să le revină lor. 


Imaginea proiectată pe perete clipi intermitent, pierzându-şi din claritate. Deteriorările 
surveneau mai repede decât se aşteptaseră, deşi ar fi trebuit să se afle încă în câmpul de 
distorsiune temporală. Acum nu mai câştigau timp, din contră, îl pierdeau. 


Van se întinse peste Ella, ca să ajungă la comenzi. Sistemul central de control al navei 
protestă împotriva micşorării măsurilor de securitate şi fu nevoie de introducerea unui cod 
suplimentar pentru a-l determina să se conformeze. Panoul exterior alunecă la o parte, lăsând 
să se vadă o deschidere largă, asemănătoare unei ferestre, prin care puteau privi direct în 
spaţiu. Protecţia la radiaţii se diminua simţitor, dar nu aveau să supravieţuiască suficient de 
mult ca să simtă diferenţa. 


Ella îşi înăbuşi un tremur şi se ghemui la pieptul lui Van. De unde se aflau, stelele păreau 
îndepărtate şi reci, nici pe departe nişte sfere gazoase în ardere continuă. Totuşi compania lor 
era de preferat unui sfârşit solitar. 


Razele in-vitae nu erau de acord. Agitaţia lor devenea tot mai zgomotoasă, făcând până şi 
pereţii să vibreze. 


— Oare pot scăpa singure? se întrebă Ella. 


— N-am auzit de astfel de cazuri de când a început colectarea lor. Recipientele sunt destul de 
sigure. 


Dar nici nu trecuseră printr-un efect de supernovă sau, dacă o făcuseră, nu rămăsese nimeni 
care să le dea de ştire. 


Scurgerea timpului era contorizată de un simulacru de ceas care număra secundele, deşi nu 
ştiau câtă bază puteau să pună pe el în situaţia de faţă. Din când în când trăgeau cu coada 
ochiului la afişajul de pe perete, dar atenţia le era concentrată asupra spectacolului de afară. 
Ce contau câteva secunde în plus sau în minus? 


In direcție opusă, o armată de nave de călători, aflată în siguranţă la milioane de ani lumină 
distanţă, aştepta acelaşi lucru. 


Evenimentul nu întârzie să se producă. Explozia stelei îi orbi, inundându-i cu o lumină albă 
care le tăie răsuflarea. Ella ţipă uşor, iar Van o strânse şi mai tare la piept. Nu mai putea dura 
mult, unda de şoc avea să îi izbească în curând, aruncând nava lor ca pe o coajă de nucă în 
imensitatea spaţiului. 


O altă explozie avu loc înainte ca acest lucru să se întâmple. Razele in-vitae ţâşniră din 
containerele care trebuiau să le ţină prizoniere şi invadară nava. Dansul lor, aparent haotic, 
avea o destinaţie precisă. Atrase ca de un magnet, trecând prin toate obstacolele care le ieşeau 
în cale, se îndreptau spre cei doi muritori. 


— Oh... exclamaţia de uimire a Ellei fu mai mult o şoaptă. 


Alarmat şi total irațional, Van încercă să o protejeze cu propriul corp. Ea întinse mâna peste 
umărul lui şi simţi mângâierea uneia dintre raze, când aceasta i se înfăşură în jurul braţului. 
Un nou murmur de uimire 1 se desprinse de pe buze. Era pentru prima dată când intra în 
contact direct cu obiectul muncii şi cu siguranţă nu le mai văzuse luând o formă sinusoidală, 
cu atât mai mult cu cât aducea a gest intenționat. Dar razele in-vitae nu erau chiar atât de 
deosebite de razele de lumină, nu puteau avea o voinţă proprie sau conştiinţă de sine. Nu erau 
vii. Cel puţin aşa credeau ei. 


O alta trecu razant pe lângă umerii lui Van în drum spre fereastră, pe care o traversă fără 
probleme în ciuda straturilor de protecţie care ar fi trebuit să filtreze majoritatea tipurilor de 
radiaţii. Celelalte o urmară, dintr-o dată găsindu-şi un scop în viaţă. 


— Oare tocmai şi-au luat la revedere? glumi pe jumătate Van, dar se înşela. 


Odată ieşite din navă, razele in-vitae nu îi părăsiră, ci continuară să se rotească în jurul 
acesteia. Când unda de şoc îi ajunse, se izbi de o sferă strălucitoare care protejă nava de 
impact, păstrând-o intactă. Timpul se opri pentru captivii din interior. Încremeniră, uitându-se 
tandru unul la altul, fericiţi că erau împreună. 


Nava lor deveni cunoscută drept una dintre cele mai strălucitoare stele din galaxie, iar peste 
milioane de ani, când nivelul de radiaţii scăzu şi razele in-vita se disipară, ei aveau să fie 
singurii oameni care fuseseră martori la naşterea unei supernove. Pentru ei totul durase doar o 
oră. O oră de dragoste. 


